Pa kry drie keer lewenslank vir verkragtingArgieffoto Die streekhof op Richardsbaai aan die KwaZulu-Natalse noordkus het ŉ 36-jarige man drie maal lewenslange tronkstraf opgelê nadat hy sy dogter etlike kere in 2014 verkrag het. Die slagoffer was vyf jaar oud ten tyde van die voorvalle toe sy by ŉ kinderoppasser in haar ouma se huis gelaat is en die veroordeelde daar sou opdaag. Hy het sy kind telkens van haar oppasser weggeneem en verkrag. Lt.genl. Thulani Zwane, KwaZulu-Natalse polisiewoordvoerder, sê bure het ondersoek ingestel nadat hulle die kind op ŉ keer hoor skree het. Hulle het die jong slagoffer by haar verkragter weggeneem. ŉ Klag van verkragting is by die Esikhaleni-polisiekantoor aanhangig gemaak en ondersoek deur die eenheid vir gesinsgeweld, kinderbeskerming en seksuele oortredings. Die verdagte is kort nadat hy betrap is, in hegtenis geneem en strykdeur die verhoor aangehou. Dit het tydens die polisie se ondersoek aan die lig gekom dat die pa sy dogter by twee vorige geleenthede ook verkrag het. Hy is effektief drie maal lewenslange tronkstraf opgelê.